钦定古今图书集成/明伦汇编/闺媛典/第133卷 > 张瑄妻梁氏
## 钦定古今图书集成/明伦汇编/闺媛典/第133卷 > 张瑄妻梁氏

按《延平府志》：“梁氏，延平卫指挥佥事张瑄妻。瑄病笃，
度不起，梁方娠三月，瑄谓曰：‘我身后事未卜，如何汝
自为计’。梁仰天垂泣，誓曰：‘纵不生男，此身决不登他
门’。及瑄亡，梁年二十七，生子胜，矢志益坚，闺门谨肃，
亲戚邻妪罕见其面。贵豪某觊之，遣人负竹篱数束
至其家，语之曰：‘奉以固籓篱’。梁喻其意，叱之曰：‘我籓
篱自固，不须此竹。亟负归，待汝主殁后，自固籓篱耳’。”
贵豪闻之大愧。后胜袭父职，梁年六十馀，卒。